BLM: Keuse om nie knie te buig ‘nie teken van rassisme’Minister Nathi Mthethwa. (Foto: Kopano Tlape/GCIS) Die Suid-Afrikaanse Instituut vir Rasseverhoudinge (IRV) sê die minister van sport, Nathi Mthethwa, se uitsprake oor agt Suid-Afrikaanse rugbyspelers wat nie die knie gebuig het voor ŉ klubwestryd in Engeland ter ondersteuning van die Black Lives Matter-beweging nie, kom neer op kommerwekkende en onvanpaste inmenging met spelers se vryheid van spraak en assosiasie. Die navorsing- en beleidsorganisasie sê Mthethwa het SA Rugby gevra om kommentaar te lewer oor die keuse wat die agt spelers gemaak het. Luidens die IRV se verklaring het die minister gesinspeel dat hul optrede “rassistiese gedrag en die wys van ŉ rassistiese houding” behels en dat dit “nie geduld” kan word nie. Die minister het opgemerk dat die spelers T-hemde ter ondersteuning van “Rugby Against Racism” gedra het, maar hy het hulle steeds uitgesonder omdat hulle “nie die knie gebuig het ter ondersteuning van die BLM-beweging” nie. Die IRV sê Mthethwa het geen reg om daarop aan te dring dat die spelers kniel nie. “Om te kies om nie te kniel nie, is nie ŉ teken van rassisme of enige ander walglike gedrag wat die minister wil aanvoer nie. Vir baie is om te kniel ŉ geloofsdaad wat net voor God geneem word,” het die IRV gesê. Die organisasie sê ŉ ruimte is geskep wat voorstel dat steun vir BLM nodig is om te bewys iemand is gekant teen rassisme, maar dat dít onwaar en moedswillig is. “Sommige sê die gedagte om BLM te ondersteun is prysenswaardig, selfs al is steun van die beweging ongewens. Om daardie onderskeid te moet probeer regverdig is ongewens en onnodig. Steun vir ‘Rugby Against Racism’ is ŉ onomwonde uitdrukking van teenkanting teen rassisme,” sê die IRV. Die instituut sê Mthethwa se vermaning is ŉ blatante verontagsaming van die spelers se grondwetlike reg op vryheid van geloof, mening, uitdrukking, assosiasie en bowenal waardigheid. Die DA het vroeër gesê Mthethwa is besig met ŉ heksejag en dat sy uitsprake oor die kwessie Suid-Afrikaners verdeel. Volgens DA-LP Zakhele Mbhele is die minister se versoek aan SA Rugby vir ŉ verduideliking belaglik en dat geen Suid-Afrikaner gedwing moet word om steun vir enige beweging te toon nie. Die burgerregteorganisasie AfriForum het op sy beurt gesê hy beskou die minister se aandrang dat SA Rugby teen dié spelers moet optree, as diktatoriaal. Solidariteit het gesê hy sal intree namens enige van die agt spelers wat deur die minister geteiken is, asook enige ander sportlui wat in die beoefening van hul beroep benadeel word weens hul weiering om die BLM-beweging te ondersteun. Die VF Plus het ook gesê Mthethwa se dreigemente teen sportlui wat nie die knie voor die BLM-ideologie wil buig nie, is ongrondwetlik en verkeerd.